Okresná prokuratúra Zvolen 
Trhová 7, 960 19 Zvolen 1

Sp. zn. : 3 Pv 257/14/6611	Zvolen, 11.11.2014
EEČ : 2-51-163-2014

U Z N E S E N I E

Trestná vec:	obvinená XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno b Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené na tom skutkovom základe, že dňa 26.02.2009 v čase o 01.40 hod. v meste Zvolen, okres Zvolen, na ulici Strážska cesta, nad Obchodným domom Metro, pri sebe bez povolenia prechovávala pre vlastnú potrebu zatavenú injekčnú striekačku, v ktorej sa nachádzalo 0,014 g kryštalickej látky s obsahom metamfetamínu  v koncentrácii 75,2 % hmotnostných, ktorá látka je v zmysle č. 139/1998 Z.z. o omamných látkach, psychotropných látkach a prípravkoch v platnom znení v zozname omamných a psychotropných látok zaradená do I. skupiny omamných látok, pričom uvedené množstvo zodpovedá maximálne jednej obvykle jednorazovej dávke,

lebo nie je tento skutok trestným činom a nie je dôvod na postúpenie veci

Odôvodnenie:
Trestné stíhanie je vedené na základe uznesenia povereného príslušníka OR PZ OSV XXXXX sp. zn. ORP-105/ZV-ZV-2011 zo dňa 28.10.2014  o začatí trestného stíhania podľa § 199 ods. 1 Trestného poriadku pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona a súčasne pre uvedený čin podľa § 206 ods. 1 Trestného poriadku vzniesol obvinenie XXXXX, rod. XXXXX, nar. XXXXX vo Zvolene, trvale bytom XXXXX, XXXXX na tom skutkovom základe, že dňa 26.02.2009 v čase o 01.40 hod. v meste XXXXX, okres XXXXX, na ulici Strážska cesta, nad Obchodným domom Metro, pri sebe bez povolenia prechovávala pre vlastnú potrebu zatavenú injekčnú striekačku, v ktorej sa nachádzalo 0,014 g kryštalickej látky s obsahom metamfetamínu  v koncentrácii 75,2 % hmotnostných, ktorá látka je v zmysle č. 139/1998 Z.z. o omamných látkach, psychotropných látkach a prípravkoch v platnom znení v zozname omamných a psychotropných látok zaradená do I. skupiny omamných látok, pričom uvedené množstvo zodpovedá maximálne jednej obvykle jednorazovej dávke.

Obvinená bola v prípravnom konaní vypočutá cestou právnej pomoci v Českej republike, avšak ku skutku kladenému jej za vinu odmietla vypovedať. K osobe uviedla, že prestala užívať drogy a nelieči sa na žiadnu závislosť. 

Do konania bol zadovážený priestupkový spis, kde obvinená na záznam o podaní vysvetlenia podrobne popísala spôsobom zadováženia drogy ako aj to, že zadovážený pervitín spolu so známymi, ktorých pozná len po mene, užili a po užití si odložila podľa nej prázdnu injekčnú striekačku do vrecka bundy. Túto jej pri následne kontrole našla policajná hliadka.
Injekčná striekačka bola následne ešte v rámci priestupkového konania predložená na znalecké skúmanie KEÚ PZ Slovenská Ľupča. Zo záverov znaleckého skúmania vyplýva, že v injekčnej striekačke sa nachádzalo 0,014 g kryštalickej látky s obsahom metamfetamínu  v koncentrácii 75,2 % hmotnostných. Uvedené množstvo je maximálne jednou obvykle jednorazovou dávkou.

Do konania bol vzhľadom na charakter trestnej činnosti a zadovážené správy na obvinenú pribratý znalec z odboru psychiatrie, za účelom zistenia závislosti obvinenej pre potreby uloženia prípadného ochranného liečenia. Vzhľadom na skutočnosť, že obvinená sa zdržiava dlhodobo v Českej republike, nepodarilo sa zabezpečiť do konca skráteného vyšetrovania jej prítomnosť na znaleckom skúmaní.

Podľa zadovážených správ bola obvinená v roku 2009 hospitalizovaná za účelom absolvovania dobrovoľnej liečby v Psychiatrickej nemocnici v Kremnici, kde bola po stabilizácii prepustená do ambulantnej liečby. Obvinená v súčasnej dobe žije v Českej republike, v meste Hradec Králové, kde ako adresu na doručovanie písomností uvádza centrum pre drogovo závislých K-centrum, avšak býva v opustenom areály hlavného železničného nádražia v Hradci Králové.   

Po zhodnotení zadovážených dôkazov je možné konštatovať, že formálne došlo k naplneniu všetkých znakov skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona, nakoľko nepochybne prechovávala pre vlastnú potrebu omamnú látku. Na druhej strane je zrejmé, že v zaistenej injekčnej striekačke bolo zistené len zanedbateľné množstvo omamnej látky - metamfetamínu v množstve 0,014 g, čo je podľa posudku KEÚ najviac jedna obvykle jednorazová dávka, pričom sama obvinená XXXXX, rod. XXXXX uviedla, že išlo len o zbytkovú drogu, ktorá v striekačke ostala po tom, ako si látku spolu so známymi aplikovali. S prihliadnutím na skutočnosť, že sama obvinená krátko po skutku nastúpila dobrovoľne na odvykaciu liečbu a túto liečbu úspešne absolvovala ako aj dobu, ktorá uplynula od skutku je potom potrebné konštatovať, že závažnosť spáchaného prečinu je nepatrná. 

Podľa § 10 ods. 2 Trestného zákona nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.

Podľa § 215 ods. 1 písm. b/ Trestného poriadku prokurátor zastaví trestné stíhanie ak nie je skutok pre ktorý je vedené trestné stíhanie trestným činom a nie je dôvod na postúpenie veci. Po zhodnotení dôkazov vykonaných v prípravnom konaní jednotlivo aj v ich súhrne, s prihliadnutím na okolnosti za ktorých bol skutok spáchaný, spôsob vykonania činu, jeho následky možno konštatovať, že tento skutok síce napĺňa základné znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona avšak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.

S poukazom na uvedené skutočnosti bolo potom potrebné rozhodnúť tak ako je to uvedené vo výrokovej časti tohto uznesenia a trestné stíhanie postupom podľa § 215 ods. 1 písm. b/ Trestného poriadku zastaviť, pretože nie je tento skutok trestným činom a nie je dôvod na postúpenie veci.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Kmeč
prokurátor